Aalborgs Borgmester, Henning G. Jensen, har ved dagens byrådsmøde offentliggjort, at han ikke genopstiller ved byrådsvalget om to år. Henning G. Jensen peger på - og erklærer sin støtte til - Thomas Kastrup-Larsen som ny borgmesterkandidat. På Thomas Kastrup-Larsens Facebookprofil kvitterer han for opbakningen: - Jeg er meget glad, men også meget ydmyg overfor opgaven, og meget bevidst om, at det er medlemmerne og vælgerne der afgør sagen, skriver Thomas Kastrup-Larsen. At Henning G. Jensen peger på Thomas Kastrup-Larsen betyder ikke, at han automatisk er den nye borgmesterkandidat. - Der er plads til andre kandidater. Der ligger en helt fast procedure for, hvad der nu skal ske, siger Martin Mølholm, der er formand for Socialdemokratiets Fællesledelse i Aalborg. Henning G. Jensen har siddet i Aalborg byråd siden 1974. Han var socialrådmand fra 1982 til 1997. I 1998 blev han borgmester. Han efterfulgte Kaj Kjær, der havde siddet på borgmesterposten i 16 år. Henning G. Jensen sidder perioden ud, og når han om to år ikke genopstiller til kommunalvalget, så har han ligeledes siddet på posten som borgmester i 16 år.
Aalborgs borgmester genopstiller ikke ved næste kommunalvalg. OPDATERET KL. 15:46